RÅDETS KONKLUSIONER

af 21. december 1999

om iværksættelse af foranstaltninger til bekæmpelse af børnesexturisme

(1999/C 379/01)

RÅDET FOR DEN EUROPÆISKE UNION

1) FORDØMMER på det kraftigste børnesexturisme som en alvorlig krænkelse af barnets rettigheder og den menneskelige værdighed;

2) ERINDRER i anledning af tiåret herfor om De Forenede Nationers konvention af 1989 om barnets rettigheder og om den handlingsplan, der i 1996 blev vedtaget i Stockholm af verdenskongressen om seksuel udnyttelse af børn;

3) HENSTILLER, at der sker hurtige fremskridt i arbejdet med udarbejdelse af den frivillige protokol til konventionen om barnets rettigheder vedrørende salg af børn, børneprostitution og børnepornografi, så arbejdet kan afsluttes med et positivt resultat i 2000;

4) UDTRYKKER TILFREDSHED MED Kommissionens meddelelse af 26. maj 1999 om iværksættelse af foranstaltninger til bekæmpelse af børnesexturisme, som er en rapport om de fremskridt, der er gjort i bekæmpelsen af sexturisme i perioden 1997-1998 inden for følgende fire områder: øget kendskab til fænomenet børnesexturisme, mere effektiv lovgivning og retshåndhævelse, herunder straffelove med ekstraterritorial virkning, forøgede bestræbelser på at inddæmme strømmen af sexturister fra medlemsstaterne og udvikling af tiltag til bekæmpelse af sexturisme i tredjelande;

5) UNDERSTREGER, at der i forbindelse med bekæmpelsen af børnesexturisme må sættes ind på tværs af de forskellige sektorer, hvilket på alle planer i indsatsen kræver en koordineret og integreret tilgang, der kombinerer retlige og indre anliggender, sociale spørgsmål, sundhed, uddannelse, turisme, nye informationsteknologier og det indre marked samt politikkerne med hensyn til tredjelande og menneskerettighedsspørgsmål;

6) UDTRYKKER TILFREDSHED MED Den Europæiske Unions initiativer med henblik på beskyttelse af børn i forbindelse med fælles aktion 97/154/RIA af 24. februar 1997 om bekæmpelse af menneskehandel og seksuel udnyttelse af børn(1), fælles holdning (EF) nr. 37/1999 af 13. september 1999 fastlagt af Rådet med henblik på vedtagelse af Europa-Parlamentets og Rådets afgørelse om et EF-handlingsprogram (Daphne-programmet) (2000-2003) om forebyggende foranstaltninger til bekæmpelse af vold mod børn, unge og kvinder(2), fælles aktion 96/700/RIA af 29. november 1996 vedtaget af Rådet på grundlag af artikel K.3 i traktaten om Den Europæiske Union vedrørende et tilskyndelses- og udvekslingsprogram for personer med ansvar for bekæmpelse af menneskehandel og seksuel udnyttelse af børn(3) samt de aktioner, der sigter mod at bekæmpe børnepornografi på Internettet;

7) HENSTILLER til Kommissionen og medlemsstaterne, at de viderefører og udbygger egnede initiativer til bekæmpelse af børnesexturisme inden for de fire områder, der er beskrevet i Kommissionens meddelelse på grundlag af en tilgang på tværs af søjlerne;

8) ANSER det for nødvendigt, at Kommissionen og medlemsstaterne fortsætter med at støtte bevidstgørelsesarbejdet og at tilskynde til udbygning af adfærdskodekser og andre selvregulerende ordninger inden for turistindustrien, idet der særlig lægges vægt på effektiv gennemførelse heraf;

9) SER POSITIVT PÅ alle de bestræbelser, der gøres for at udvikle foranstaltninger mod børnesexturisme gennem forebyggelse, bekæmpelse og støtte til ofrene i de lande, hvor børn er særlig udsat for denne form for misbrug, og opfordrer til kraftigt øgede bestræbelser på at standse strømmen af børnesexturister fra medlemsstaterne;

10) OPFORDRER Kommissionen og medlemsstaterne til at sikre, at alle udviklings- og samarbejdspolitikker støtter bekæmpelse af børnesexturisme;

11) HENSTILLER til Kommissionen og medlemsstaterne, at de inden for deres respektive kompetenceområder og i samarbejde med de relevante organisationer etablerer et tæt, kompletterende og koordineret samarbejde i indsatsen for at bekæmpe børnesexturisme som et specifikt bidrag til den generelle målsætning vedrørende beskyttelse af børn.

(1) EFT L 63 af 4.3.1997, s. 2.

(2) EFT C 317 af 4.11.1999, s. 1.

(3) EFT L 322 af 12.12.1996, s. 7.